Zola est mortu!

Zola est mortu! che fulmine in s’aera
Passat custa notizia,
Est mortu est mortu su porta bandiera
D’amore e de giustizia!

Orfanos senza pane istrazzulados
Amadelu continu,
Ca de sos fizoz sempr’isventurados
Issu fit paladinu.

Issu tottu su mundu abbrazzaiat
Cun su sentidu mannu
E cun tottu su mundu pianghiat
Ogni pena ogn’affannu.

Curriad’o Franza manna sa tempesta
De fangu in sinu tuo,
Ma issu ha sullevadu alta sa testa
Nende «deo non fuo!»

«Non timo cust’armada falsidade
De Nazionalistas,
Chelzo giustizia, chelzo veridade!
Cussas sun sas conchistas

De su mundu chi amo. Eo protesto
Pro sos isventurados,
Bocchidemi si cherides, eo resto,
Bonturos gallonados!»

E istad’est solu simile a Romanu
Cumbattende in s’arena,
Cun sa lampante pinna istrinta in manu
Cun sa fronte serena.

E iscritt’ha cun tonu furibundu
Cudd’accusa potente,